पेडणेंः पेडणें म्हालांतलो राष्ट्रीय म्हामार्ग 66 मालप्यां बायपास राष्ट्रीय म्हामार्गाचे काम चालू आसतना दुसऱ्या दिसाय पालसाण कोसळ्ळें. थंय दोन दिसां सावन पालसणां कोसळत आसात.
 राष्ट्रीय म्हामार्गाचें काम पावसांतूय चालू आसा. मालप्यां राष्ट्रीय म्हामार्ग बायपासाचें काम चालू आसतना एके वटेनचें पालसाण कोसळ्ळें. दुसरे वटेन राखणे वणत आनी ते वण्टी खातीर लागपी वारांव उबारपाचें काम नेटान चालू आसा. पूण ह्या कामगारांक कसलेच तरेची सुरक्षा ना. हातांत ग्लोज ना, तकलेर हॅल्मेट ना. काम चलतना सुपरवायझर थंय आसना आनी कंत्राटदारूय थंय दिसना. एके वटेन पालसणां कोसळटात, अशे स्थितींत लेगीत राखणे वणत कांय प्रमाणांत बांदून वयर काडल्या. तिकाय पालसाण कोसळिल्ल्यान लुकसाण जालां. राखणे वण्टीचे वारांव बागावल्यात.
 एके वटेन राष्ट्रीय म्हामार्ग बांदपाचें काम चालू आसा जाल्यार दुसरे वटेन आदल्या राष्ट्रीय म्हामार्ग कोसळपाचे स्थितींत आसा. ह्या धोकादायक स्थितींत फक्त रिबीन लावन काम चल्लां. एकाद्या वेळार जर गाडी वतना पालसाण कोसळ्ळें जाल्यार व्हड दुर्घटणां घडपाक शकता. ते नदरेन सरकारान आनी कत्राटदारान ताकतिकेन उपाय येवण करपाची गरज आसा.
 काँग्रेस पक्षाचे म्हणयारे संजय बर्डे हांणी प्रतिक्रिया दितना सागलें, हो रस्तो म्हणल्यार मरणाचो सांपळो जायत चल्ला. ते भायर प्रशासन कितल्या घाळपणान काम करता ताचो अदमास येता. ह्या रस्त्याचेर आनीक कितल्या जाणांचो बळी वचपाची सरकार वाट पळयता, असो प्रस्न तांणी उपस्थीत केला.
 2 जुलयाक धारगळ म्हाखाजन वाठारांत पालसाण कोसळ्ळें. पोरूं हेच सुवाते वयलें पालसाण कोसळून एके वटेनचो मार्ग बंद जाल्लो. ह्या दोंगराचेर एक भौशीक बांदकाम खाते उदका विभागाची उदकाची टांकी आसा. ते टांकयेकूय धोको उप्रासला. मजगतीं, राष्ट्रीय म्हामार्ग 66 हो सामकोच घातक पद्दतीन तयार जाला. खूब कडेन आनीक पालसणां कोसळपाची शक्यताय आसा.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 